ພິທີເຊັນສັນຍາລະຫວ່າງຄະນະກໍາມະການ ຄຸ້ມຄອງກອງທຶນປະກັນສຸຂະພາບແຫ່ງຊາດຂັ້ນເມືອງ ແລະ ໂຮງໝໍເມືອງພູຄູນໄດ້ຈັດຂື້ນໃນວັນທີ 11 ກັນຍາ 2017 ທີ່ສະໂມສອນໃຫຍ່ຂອງເມືອງ ໃຫ້ກຽດເຂົ້າຮ່ວມໂດຍມີທ່ານ ວຽງທອງ ຫັດສະຈັນ ເຈົ້າເມືອງພູຄູນ, ທ່ານ ດຣ ບຸນທຽມ ສີພາດາ ຮອງຫົວໜ້າພະແນກສາທາລະນະສຸກແຂວງ, ມີບັນດາຄະນະກໍາມະການຄຸ້ມຄອງກອງທຶນປະກັນສຸຂະພາບແຫ່ງຊາດຂັ້ນສູນກາງ, ຂັ້ນແຂວງ, ຂັ້ນເມືອງ, ພະນັກງານໂຮງໝໍເມືອງ, ສຸກສາລາ ຕະຫຼອດຮອດພະນັກງານລັດຖະກອນພາຍໃນທົ່ວເມືອງເຂົ້າຮ່ວມ. ໃນພິທີກໍໄດ້ຮັບຟັງການເຜີຍແຜ່ກົດລະບຽບການຈັດຕັ້ງປະຕິບັດກ່ຽວກັບກອງທຶນປະກັນສຸຂະພາບແຫ່ງຊາດ, ຮ່າງສັນຍາ ແລະ ລາຍງານຜົນການສ້າງຕັ້ງກອງທຶນປະກັນສຸຂະພາບແຫ່ງຊາດ ຈາກນັ້ນບັນດາຜູ້ເຂົ້າຮ່ວມກໍໄດ້ປະກອບຄຳຄິດຄຳເຫັນຢ່າກົງໄປກົງມາ ແລະ ໄດ້ຕົກລົງເປັນເອກະພາບກັນກຳນົດເອົາ ວັນທີ 1 ຕຸລາ 2017 ໃຫ້ກອງທຶນປະກັນສຸຂະພາບແຫ່ງຊາດເປີດບໍລິການປິ່ນປົວຢ່າງເປັນທາງການ ແລະ ອອກແຈ້ງການກ່ຽວກັບວຽກງານປະກັນສຸຂະພາບແຫ່ງຊາດໃຫ້ປະຊາຊົນໄດ້ຮັບຮູ້ ທັງນີ້ກໍເພື່ອຕອບສະໜອງຄວາມຮຽກຮ້ອງຕ້ອງການໃນການສະໜອງທຶນເຂົ້າໃນການປິ່ນປົວ ແລະ ເຮັດໃຫ້ປະຊາຊົນມີຫຼັກປະກັນສຸຂະພາບໃນເວລາທີ່ເຈັບເປັນໃຫ້ສາມາດຮັບການປິ່ນປົວໄດ້ທັນເວລາ.ພາຍຫຼັງທີ່ໂຮງໝໍເມືອງ ແລະ ສຸກສາລາ ໄດ້ຮັບທຶນໃນງວດທຳອິດແລ້ວແມ່ນຕ້ອງໄດ້ຈົດຮັບ-ຈົດຈ່າຍຕາມລະບຽບການເງິນ ແລະ ທຸກການນຳໃຊ້ແມ່ນໃຫ້ປະຕິບັດຕາມລະບຽບການນຳໃຊ້ເງິນງົບປະມານຂອງລັດ, ມີຫຼັກຖານໃນການໃຊ້ຈ່າຍ, ສາມາດກວດສອບໄດ້ ແລະ ໃຫ້ແຕ່ລະສະຖານທີບໍລິການກະກຽມຄວາມພ້ອມໃນການບໍລິການປິ່ນປົວ.ຈາກນັ້ນໃນພິທີກໍໄດ້ລົງນາມເຊັນສັນຍາບົດບັນທຶກຊ່ວຍຈໍາຂອງກອງທຶນປະກັນສຸຂະພາບແຫ່ງຊາດ ໂດຍທ່ານ ເພັດ ສະໝອນ ວົງສີປະເສີດ ປະທານຄະນະກຳມະການຄຸ້ມຄອງກອງທຶນປະກັນສຸຂະພາບແຫ່ງຊາດຂັ້ນເມືອງ ແລະ ທ່ານ ແສງທອງ ແກ້ວມະນີ ຜູ້ອຳນວຍການໂຮງໝໍເມືອງພູຄູນ ໂດຍມີຄະນະກຳມະການຄຸ້ມຄອງກອງທຶນປະກັນສຸຂະພາບເຂົ້າຮ່ວມເປັນສັກຂີພິຍານ.
ແຫລ່ງຂ່າວ: ຂ່າວສານເມືອງພູຄູນ ເມືອງພູຄູນ